Drie dood in boendoegeweldLt.genl. Lebeoana Jacob Tsumane. Foto: SAPD/Twitter Die waarnemende nasionale polisiekommissaris het twee voorvalle waarin drie mense tydens boendoegeweld vermoor is ten sterkste veroordeel. Lt.genl. Lebeoana Jacob Tsumane het gesê die voorvalle het onderskeidelik in Gauteng en die Oos-Kaap plaasgevind. Ses verdagtes is in hegtenis geneem in verband met die voorvalle. Die eerste voorval het Maandag in Stinkwater, noord van Pretoria, plaasgevind waar twee mans aangerand en aan die brand gesteek is nadat gemeenskapslede hulle daarvan beskuldig het dat hulle deel is van ŉ sindikaat wat bankkaarte kloon. Die twee mans se motor is ook aan die brand gesteek. Die ander voorval het in Mbizana plaasgevind waartydens ŉ 49-jarige man vermoor en aan die brand gesteek is. Die oorledene was glo ŉ tussentydse stamhoof en die voorval het ná ŉ vergadering plaasgevind. Ses verdagtes, tussen 28 en 57 jaar oud, is in hegtenis geneem in verband met dié voorval. Tsumane het die voorvalle ten sterkste veroordeel en die polisie in die onderskeie provinsies opdrag gegee om die gebeure te ondersoek en nog verdagtes in hegtenis te neem. Hy het die voorvalle met anargie vergelyk. “Gemeenskappe is die oë en ore van die polisie en wanneer iemand van ŉ misdaad verdink word, moet die gemeenskap dit by die polisie aanmeld vir verdere ondersoek.” Tsumane het gesê dit is ook ŉ misdaad om eie reg te gebruik en dat die volle mag van die gereg oortreders se voorland sal wees. “Ons sal nie dié soort gruwelike misdaad duld nie. Die gemeenskap moet enige kriminele aktiwiteite by die polisie aanmeld. Niemand mag die reg in eie hande neem nie.”